ทองคำปิดร่วง 5.9 ดอลล์
สัญญาทองคำตลาดนิวยอร์กปิดร่วงลง5.9 ดอลล์ หลังจีนลดเป้าหมาย GDP ปีนี้
6 มี.ค. 2555

สัญญาทองคำตลาดนิวยอร์กปิดร่วงลง5.9 ดอลล์ หลังจีนลดเป้าหมาย GDP ปีนี้
สัญญาทองคำที่ตลาด COMEX (Commodity Exchange) ส่งมอบเดือนเม.ย.ร่วงลง 5.9 ดอลลาร์ หรือ 0.35% ปิดที่ 1,703.9 ดอลลาร์/ออนซ์ หลังจากเคลื่อนตัวในช่วง 1705.0 - 1703.0 ดอลลาร์
สัญญาทองคำร่วงลงหลังจากรัฐบาลจีนปรับลดเป้าหมายการขยายตัวของผลิตภัณฑ์มวลรวมภายในประเทศ (จีดีพี) ปี 2555 ลงมาอยู่ที่ระดับ 7.5% จากเป้าหมายเดิมที่วางไว้ที่ 8% อย่างไรก็ตาม รัฐบาลจีนยังคงเป้าหมายการขยายตัวของเงินเฟ้อไว้เท่าเดิมที่ 4% ในปีนี้
สัญญาทองคำได้รับปัจจัยลบมากขึ้นเมื่อมาร์กิต อิโคโนมิกรายงานว่า ดัชนีผู้จัดการฝ่ายจัดซื้อ (PMI) ภาคการผลิตและบริการของในยูโรโซน หดตัวลงสู่ระดับ 49.3 จุดในเดือนก.พ. จากระดับ 50.4 จุดในเดือนม.ค. ขณะที่ทางการสหรัฐระบุว่า ยอดสั่งซื้อของโรงงานภายในประเทศหดตัวลง 1% ในเดือนม.ค. ซึ่งเป็นสถิติที่หดตัวลงรุนแรงที่สุดนับตั้งแต่เดือนต.ค. 2552
อย่างไรก็ตาม สัญญาทองคำปรับตัวลงในกรอบที่จำกัด เนื่องจากสกุลเงินดอลลาร์อ่อนค่าลงเมื่อเทียบกับยูโร โดยดัชนีดอลลาร์ ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ปรับตัวลง 0.1% แตะที่ 79.322 จุดในช่วงค่ำวานนี้ตามเวลาไทย
นักวิเคราะห์คาดว่า แม้ทองคำเข้าสู่ระยะพักฐานในช่วงสั้นๆ แต่ทองคำยังคงมีแนวโน้มที่แข็งแกร่งในระยะยาว เนื่องจากทางการสหรัฐยังคงเดินหน้าใช้นโยบายผ่อนคลายทางการเงิน และจากอุปสงค์ที่แข็งแกร่งในภูมิภาคเอเชีย